రెండేండ్లపాటు రద్దు ప్రభావం..!
- వచ్చే ఆర్థిక సంవత్సరంలోనూ 6-6.5% వృద్ధి
- సర్కారు త్వరలోనే తప్పు తెలుసుకుంటుంది
- అనూహ్య వ్యక్తి అమెరికా అధ్యక్షుడయ్యాడు
-  ప్రపంచ వృద్ధిలోనూ పురోగతిని ఆశించలేం : చిదంబరం
పుణె: పెద్దనోట్ల రద్దు కారణంగా ప్రస్తుత ఆర్థిక సంవత్సరంలో వృద్ధి రేటు 6-6.5 శాతానికే పరిమితమయ్యే అవకాశం ఉన్నట్టుగా ఆర్థిక మంత్రి చిదంబరం పునరుద్ఘాటించారు. గతంలో అంచనా కట్టినదాని కంటే కూడా ఇది దాదాపు 1 శాతం మేర తక్కువ అని ఆయన అన్నారు. జీడీపీపై దీని ప్రభావం రూ.1.5 లక్షల కోట్ల వరకు ఉండవచ్చని ఆయన అన్నారు. పెద్దనోట్ల రద్దు ప్రభావం ప్రస్తుత ఆర్థిక సంవత్సరంలోనే కాకుండా రానున్న మరో రెండేండ్ల కాలంలో కనిపించే అవకాశం ఉన్నట్టుగా వివరించారు. వచ్చే ఆర్థిక సంవత్సరానికి (2017-18) కూడా ఈ వృద్ధి రేటు 6-6.5 శాతానికి మధ్య నమోదు కావచ్చని అన్నారు. 2017-18 ఆర్థిక సంవత్సరంలోనూ మన వృద్ధి దాదాపు ఇదే స్థాయికి పరిమితం కావచ్చని అన్నారు. ఆమెరికా అధ్యక్ష పీటాన్ని అనూహ్యమైన వ్యక్తి అధిష్టించిన నేపథ్యంలో రానున్న రోజుల్లో ప్రపంచ ఆర్థిక వ్యవస్థలో పెద్దగా పురోగతిని ఆశించలేమని ఆయన అభిప్రాయపడ్డారు. ఫలితంగా ఈ ప్రభావం భారత ఆర్థిక వ్యవస్థపై కూడా కనిపించకమానదని ఆయన అభిప్రాయపడ్డారు. దీంతో 2018-19 ఆర్థిక సంవత్సరానికి కూడా వృద్ధి రేటులో అద్భుతాలను ఆశించలేమని అన్నారు. పెద్దనోట్ల రద్దు నిర్ణయంలోని ముర్ఖత్వాన్ని త్వరలోనే ప్రభుత్వం గుర్తెరుగుతుందని వివరించారు. రద్దు విషయంలో సర్కారు ముందు జాగ్రత్తగా వ్యవహరించలేదని అన్నారు. ముందుచూపు లేకుండా పెద్దనోట్లను రద్దు చేసి ఆ తరువాత నెమ్మదిగా వాటి స్థానంలో కొత్తవాటిని ముద్రించడం ఏమిటని సర్కారును ప్రశ్నించారు. పూర్తిస్థాయిలో రద్దు చేసిన వాటి స్థానంలో పూర్తిస్థాయిలో కొత్తనోట్లను తీసుకువచ్చేందుకు గాను జూన్‌ వరకు సమయం పట్టవచ్చని అన్నారు. ఆర్థిక వ్యవస్థకు ప్రయివేటు పెట్టుబడులు, ప్రయివేటు వినియోగం, ఎగుమతులు, ప్రభుత్వ వ్యయాలు అనేవి నాలుగు చోదక శక్తులని అన్నారు. ఇందులో ప్రస్తుతం చివరిది మాత్రమే పని చేస్తోందని ఆయన ఎద్దేవ చేశారు. గత ఏడాదిన్నర కాలంలో ప్రయివేటు పెట్టుబడులు పూర్తిగా స్తంభించినట్టు తెలిపారు. ప్రయివేటు వినిమయం కొంత బాగానే అనిపించినప్పటికీ నోట్ల రద్దు దెబ్బకు ఇది పూర్తిగా ప్రభావితం అయినట్టు చిదంబరం తెలిపారు. ఎగుమతులు మూడేండ్ల కనిష్టానికి జారిపోయినట్టుగా వివరించారు. పరోక్ష పన్నుల భారాన్ని తగ్గించాలని ఆయన కోరారు.
మీ స్నేహితులకు రికమెండ్ చెయ్యండి